
NYITOTT SZÍVMŰTÉTET KÖVETŐ MÁJDISZFUNKCIÓ VIZSGÁLATA

Bevezetés: A nyitott szívműtétek extrakorporeális keringés segítségével történnek. A kardiopulmonális bypass használata sajnos szövődményeket okozhat, gyakori a májenzimek enyhe, ideiglenes megemelkedése.
Célkitűzés: Tanulmányunk célja meghatározni a májdiszfunkció incidenciáját, illetve a legfőbb célunk a veszélyeztetett páciensek profiljának meghatározása, esetleges műtét előtti prognosztikai faktorok meghatározása.
Módszerek: Retrospektív klinikai vizsgálatot végeztünk a Marosvásárhelyi Szív- és Érsebészeti Klinikán 2020. március-szeptember közötti időszakban. A tanulmány során 91 nyitott szívműtéten átesett beteget követtünk. A műtét utúni időszak laboratóriumi eltéréseinek függvényében két csoportra osztottuk a betegeket: kontrol (n=51) és májdiszfunkciós csoport (n=40).
Eredmények: Az összesen 91 betegből 28 nő volt, 63 férfi, átlagéletkoruk 62,6± 9,7 év. Az esetek 44%-ban figyeltünk meg különböző mértékű májenzim eltéréseket. A vizsgált időszakban az általános mortalitás 3,3% volt, míg máj diszfunkció esetén 7,5%. A patológiás csoportban szignifikánsan magasabbak voltak a preoperatív összbilirubin (p= 0,0006), direkt bilirubin (p= 0,0002), illetve INR (p=0,0440). Jelentősen többen estek át mitrális billentyű cserén (p=0,0421). Gyakoribb volt bizonyos gyógyszerek használata esetén: Dobutamin (p=0,0217, OR=2,750), Amiodaron (p=0,0342, OR=2,625), Efedrin (p=0,0277, OR=3,225). A patológiás csoportban gyakrabban fordultak elő más szervrendszereket is érintő komplikációk: kardiovaszkuláris (p=0,0087), gasztrointesztinális (p=0,0023), hematológiai diszfunkció (p=0,0058). A cardiopulmonalis bypass idő, az aorta leszorítás időtartama és a posztoperativ májenzim növekedés között szignifikáns pozitiv korellációt találtunk.
Következtetés: A kapott eredmények alapján egy profilt határozhatunk meg: műtét után májenzim eltérésre lehet számítani leginkább olyan betegeknél, akiknél mitrális billentyűcsere történik, hosszú a cardiopulmonalis bypass idő, az szívizom ischaemia időtartama, illetve a perioperatív időszakban Dobutamin, Efedrin, Amiodaron terápiában részesültek.



